
	Παρουσίαση του μυθιστορήματος

της Μαρίας Περατικού-Κοκαράκη
Τα χρόνια με τα κυκλάμινα

(1ο μέρος)
Σπίτι της Κύπρου

Την Πέμπτη 25 Φεβρουαρίου 2016 και ώρα 19:00, θα πραγματοποιηθεί στο Σπίτι της Κύπρου, Ξενοφώντος 2Α, Σύνταγμα,  η παρουσίαση του μυθιστορήματος της Μαρίας Περατικού-Κοκαράκη Τα χρόνια με τα κυκλάμινα του Εκδοτικού Οργανισμού Λιβάνη.

Χαιρετισμό θα απευθύνει ο κ. Ηρακλής Ζαχαριάδης, Πρόεδρος Ελληνικού  Πολιτιστικού Ομίλου Κυπρίων Ελλάδας (ΕΠΟΚ).

Για το βιβλίο θα μιλήσουν η κ. Χαρά Μπακονικόλα, Ομότιμη Καθηγήτρια του Τμήματος Θεατρικών Σπουδών του Πανεπιστημίου Αθηνών και Κρατικός Διδάκτωρ Πανεπιστημίου Σορβόννης (Παρίσι 4), ο κ. Λαοκράτης Βάσης, φιλόλογος, συγγραφέας και ο κ. Χριστόφορος Χαραλαμπάκης, Ομότιμος Καθηγητής της Φιλοσοφικής Σχολής του Πανεπιστημίου Αθηνών.

Αποσπάσματα από το βιβλίο θα διαβάσει ο ηθοποιός Χρίστος Κοκαράκης.

Τη βραδιά θα διανθίσουν μουσικά τρεις μαθητές από το 4ο Γυμνάσιο Αχαρνών με τους Θεοδώρα Παυλή, τραγούδι, Αλέξια Πανοπούλου, κιθάρα και Αθανάσιο  Πανούσης, κιθάρα. 

Την εκδήλωση θα συντονίσει η κ. Άννα Παραγυιού, Μαθηματικός, Επιστημονική Σύμβουλος της Γενικής Γραμματείας Ισότητας των Φύλων.
Η εκδήλωση πραγματοποιείται με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου. 

Η Μαρία Περατικού-Κοκαράκη γεννήθηκε στην Αθήνα και μεγάλωσε στην Κύπρο, τόπο καταγωγής του πατέρα της. Μεγάλωνε με τις διηγήσεις της Μικρασιάτισσας στην καταγωγή, Αθηναίας μητέρας της, μαζί με τους μύθους, θρύλους κι αγώνες της Κύπρου. Της άφηναν γεύσεις και μυρωδιές, για να φτιάχνει στη συνέχεια τις δικές της μικρές ιστορίες. Ιστορίες που την ταξίδευαν και της γνώριζαν ανθρώπινες μοίρες, πορείες, αγώνες, αντιστάσεις, προσπάθειες, μόχθους. Σπουδές Φιλολογίας στην Αθήνα και στο Σίδνεϊ. Εργάστηκε ως Tutor στο Old Sydney University και στη Μέση Εκπαίδευση της Κύπρου.  Έχει βραβευθεί αρκετές φορές, μεταξύ των οποίων από το Παιδαγωγικό Τμήμα του Πανεπιστημίου Αθηνών, και το 2014 τιμήθηκε από το Ελληνικό Ινστιτούτο ΕΛΛΙΕΠΕΚ ως «Άνθρωπος του Πολιτισμού και των Γραμμάτων». Έργα της έχουν μεταφραστεί στα γαλλικά, ιταλικά και γερμανικά.
Έχει γράψει μεταξύ άλλων τα ποιητικά έργα Αγυρτείες, Ταναφόρμια, Αυτόμελα, Χάι-Κάι, Ιδιόμελα, Χάι Κου και Τάνκα, Χάι Κου - Σένριου και Ρέγκα, το διήγημα Μνήστρα και το μυθιστόρημα Βαλς με Δεκανίκια.
«Οφειλή προς τη νέα γενιά, που ακούει τα γεγονότα τα ιστορικά τούτου του τόπου και νομίζει πως είναι παραμύθι.  Μ’ αυτά τα αισθήματα και με το κελάρυσμα του νερού απ’ το κεφαλόβρυσο του Καραβά και με το φλοίσβο της θάλασσας της Αμμοχώστου και της Αχεροποιήτου στ’ αυτιά και στην καρδιά της μεγάλωσε η Ελένη, αγναντεύοντας τον Πενταδάκτυλο, κι η φίλη της Ιφιγένεια στο κλειστό απ’ τα βουνά του Τροόδους χωριό της. Η φιλία θα τις ενώσει κι οι μοίρες απ’ τον Πενταδάκτυλο θα τις παρακολουθούν... Όπως κι η λεπτή μυρωδιά των κυκλάμινων στον αγέρα θα τους φέρνει μια μικρή ανάσα...»

